**Stipendije Ujedinjenih svjetskih koledža**

**za školsku 2025/2026. i 2026/2027. godinu**

Ministarstvo prosvjete, nauke i inovacija Vas obavještava da su [Ujedinjeni svjetski koledži](https://www.uwc.org/) (u daljem tekstu: UWC) za Crnu Goru opredijelili 4 stipendije za školsku 2025/2026. i 2026/2027. godinu, za III i IV razred gimnazije/srednje škole gimnazijskog tipa:

* [UWC - UWC Adriatic](https://www.uwc.org/schools/uwc-adriatic?_gl=1*enknyk*_up*MQ..*_ga*MTQ2NTk0MzQuMTczNzM1NTc2Mg..*_ga_HMMC65TJE4*MTczNzM1NTc2MS4xLjAuMTczNzM1NTc2MS4wLjAuMA..) (Duino, Italija) - osnovan 1982. godine, prvi je UWC koji je osnovan u zemlji u kojoj se ne govori engleski jezik. Nalazi se u slikovitom primorskom selu Duino, na raskrsnici germanske, latinske i slovenske kulture. Koledž okuplja učenike iz više od 80 zemalja i promoviše kulturnu raznovrsnost. Pored UWC obrazovanja, učenici imaju priliku da iskuse italijansko kulturno nasljeđe, dok muzička akademija u sklopu koledža omogućava izučavanje različitih žanrova i saradnju s profesionalnim muzičarima.
* [UWC - UWC Mostar](https://www.uwc.org/uwc-mostar?_gl=1*1oksp6u*_up*MQ..*_ga*NDMzMzIwMjU0LjE3MzczNTU3MzA.*_ga_HMMC65TJE4*MTczNzM1NTcyOS4xLjAuMTczNzM1NTcyOS4wLjAuMA..) (Mostar, Bosna i Hercegovina) - osnovan je 2006. godine sa jasnim ciljem da doprinese rekonstrukciji postkonfliktnog društva. Koledž obrazuje učenike na način da uče o međusobnim kulturnim razlikama i cijene ih, istovremeno promovišući jednakost, toleranciju i kritičko razmišljanje. Interakcija učenika sa lokalnom zajednicom je suština UWC Mostara. Učenici i osoblje godišnje organizuju projekte i događaje otvorene za mostarsku zajednicu i šire.
* [UWC - UWC Changshu China](https://www.uwc.org/uwcchangshuchina?_gl=1*1diurge*_up*MQ..*_ga*MTMzNTM1NjUzOS4xNzM3MzU1NDY5*_ga_HMMC65TJE4*MTczNzM1NTQ2OS4xLjEuMTczNzM1NTQ3My4wLjAuMA..) (Changshu, NR Kina) - osnovan je 2015. godine kao prvi UWC na kopnu Kine, na inicijativu bivšeg učenika UWC-a, Marka Jiapenga Vanga. Učenici koji pohađaju ovaj koledž imaju priliku da se upoznaju sa kineskim kulturnim nasljeđem, jer izučavaju barem jedan kurs kineskog jezika, književnosti i kulture. Značajna pažnja se posvećuje i očuvanju životne sredine, pa su učenici uključeni u aktivnosti poput reciklaže, organskog uzgoja i zaštite močvara.
* [UWC - UWC Dilijan](https://www.uwc.org/uwc-dilijan?_gl=1*81553z*_up*MQ..*_ga*MjEzMjQyMjU5Ni4xNzM3MzU1Njc0*_ga_HMMC65TJE4*MTczNzM1NTY3My4xLjAuMTczNzM1NTY3My4wLjAuMA..) (Dilidžan, Jermenija) - otvoren je 2014. godine, smješten u Dilidžanu, Jermenija, na drevnom putu svile i na raskrsnici Evrope, Bliskog istoka i Rusije, UWC Dilidžan simbolizuje ideju internacionalizma i prijateljstva. Škola ima za cilj da kroz obrazovanje, podstiče mir i održivi društveni, ekonomski i ekološki razvoj u regionu i svijetu u cjelini. Zbog svoje geopolitičke lokacije, pohađanje UWC Dilidžana pruža jedinstvenu priliku onima koji su zainteresovani za sticanje iskustva u rješavanju konflikata i mirovnim inicijativama.

**Stipendije podrazumijevaju do 100% finansiranja glavnih troškova, koji uključuju:** školarinu, smještaj i hranu, udžbenike, takse za prijavljivanje završnih ispita, studijske ekskurzije - do punog iznosa (na osnovu procjene finansijskih potreba). Da bi se obezbijedila pravična raspodjela sredstava, stipendije se dodeljuju na osnovu pojedinačnih finansijskih potreba, koje se utvrđuju kroz proces finansijske procjene koji slijedi nakon selekcije kandidata. U stipendiju nijesu uključeni troškovi puta iz Crne Gore do države u kojoj se škola nalazi, niti troškovi džeparca.

Za UWC stipendije mogu konkurisati samo učenici koji u školskoj 2024/2025. godini pohađaju II razred gimnazije/srednje škole gimnazijskog tipa. Gimnazije sa više od 1000 učenika mogu predložiti 5, a one sa manjim brojem od 1000 učenika predlažu 3 učenika.

**Informaciju o ovim stipendijama treba postaviti na oglasne table škola, kao i podijeliti elektronskim putem, kako bi bila dostupna svim učenicima za iskazivanje interesovanja.**

Kriterijumi za predlaganje kandidata:

* crnogorsko državljanstvo;
* odličan uspjeh;
* iskazana zainteresovanost za ovaj vid školovanja;
* spremnost učenika i roditelja da prihvate bilo koju od ponuđenih stipendija, bez obzira na lokaciju koledža;
* dobro znanje engleskog jezika;
* široka interesovanja učenika;
* učešće u vannastavnim aktivnostima;
* osvojene nagrade sa raznih takmičenja;
* završeni razni kursevi (strani jezici, računari, sportske aktivnosti i dr.);
* spremnost učenika da učestvuje u humanitarnim aktivnostima (rad sa osjetljivim grupacijama stanovništva).

Prilikom odabira potrebno je posebno voditi računa da učenici posjeduju:

* **Intelektualnu znatiželju:** imaju želju za učenjem, kako u učionici tako i van nje, posebno su zainteresovani za određenu akademsku oblast i imaju sposobnost kritičkog razmišljanja o pitanjima od značaja na globalnom i lokalnom nivou.
* **Posvećenost vrijednostima UWC-a:** poštuju vrijednosti na kojima UWC počiva (međunarodno i interkulturalno razumijevanje, ličnu odgovornost i integritet, saosjećanje, uvažavanje različitosti, međusobno poštovanje, poštovanje životne sredine, rad na ličnom razvoju, pružanje ličnog primjera), pridržavaju se kodeksa ponašanja, promovišu vrijednosti u svakodnevnom životu i djeluju kao globalni građani.
* **Socijalne kompetencije:** nastupaju s poštovanjem i razumijevanjem, uvažavaju mišljenja drugih, dobro rade u timu i izražavaju se u skladu sa odgovarajućim situacijama.
* **Samostalnost**: brinu o sebi u izazovnim okruženjima, primjenjuju zdrave mehanizme suočavanja sa problemom, traže pomoć kada je to potrebno.
* **Ličnu odgovornost i integritet:** iskazuju i promišljaju o ličnim vrijednostima, usklađuju ponašanje sa ubjeđenjima, konstruktivno saopštavaju potrebe i pokazuju brigu za druge.
* **Adekvatne akademske vještine:** posjeduju potencijal za napredak u međunarodnom obrazovnom programu.

Dosije kandidata treba da sadrži sljedeća dokumenta:

* Prijavni UWC obrazac popunjen na engleskom jeziku;
* Uvjerenje o državljanstvu;
* Zvanični dopis škole u kojem treba naglasiti da je učenik predložen odlukom nastavničkog vijeća. Dopis, osim potpisa direktora, treba da potpišu i ostali članovi nastavničkog vijeća/predmetni nastavnici predloženog učenika;
* Ovjerenu kopiju svjedočanstva o završenom prvom razredu i potvrdu sa polugođa drugog razreda;
* Ovjerenu kopiju Diplome „Luča“, ukoliko je učenik posjeduje;
* Ovjerene kopije diploma o pobjedama i nagradama sa raznih takmičenja, sa učešća u radu humanitarnih ili nevladinih organizacija;
* Ovjerene kopije diploma o završenim kursevima stranih jezika, informatike, eventualno završenoj muzičkoj školi;
* Ovjerene kopije drugih priznanja/sertifikata o ostalim aktivnostima;
* Dvije preporuke, od kojih je jedna akademska preporuka nastavnika/profesora u školi, dok je druga preporuka vezana za vannastavne aktivnosti i volonterski rad (npr. preporuka volonterskog kluba, humanitarne organizacije i sl.).

**Napomena:** Samo prijavni obrazac UWC se popunjava na engleskom jeziku, dok ostalu dokumentaciju, u ovoj fazi, nije potrebno prevoditi na engleski jezik.

Kompletnu dokumentaciju potrebno je dostaviti u štampanoj i elektronskoj formi (CD/USB) na sljedeću adresu: Vaka Đurovića b.b., Podgorica, **najkasnije do 24. februara 2025. godine, do 12.00 časova**, uz naznaku: *„PRIJAVA ZA STIPENDIJE UJEDINJENIH SVJETSKIH KOLEDŽA“*. Nepotpune i neblagovremene prijave se neće razmatrati.

**Komisija za selekciju kandidata pregleda pisane prijave predloženih kandidata i na osnovu sljedećih kriterijuma vrši odabir kandidata koji će biti pozvani u drugu fazu selekcije.**

* Motivacioni esej i usmjerenost ka vrijednostima UWC-a – 40 poena
* Akademska izuzetnost (uspjeh u školi, nagrade na takmičenjima) – 30 poena
* Vannastavne aktivnosti i interesovanja – 10 poena
* Volonterski rad i doprinos lokalnoj zajednici – 20 poena

Kandidati koji prođu prvu fazu selekcije će biti pozvani na intervju pred komisijom. Tokom intervjua, članovi komisije će pričati sa kandidatom o ličnim uspjesima, željama, planovima, pogledima na različita dešavanja itd. Dio intervjua ili kompletan intervju će se voditi na engleskom jeziku. Intervju je prilika da komisija bolje upozna kandidata i procijeni da li bi bio adekvatan član UWC zajednice, a i kandidat dobija priliku da bolje upozna UWC pokret, kao i pojedine alumniste.

Intervju sa kandidatima koji prođu prvu fazu selekcije obaviće se u prostorijama Ministarstva prosvjete, nauke i inovacija, a o terminima intervjua kandidati će biti blagovremeno informisani. Svaki od predloženih kandidata imaće 15 do 20 minuta za razgovor sa članovima Selekcione komisije. Shodno propisima, intervjuu koji ima za cilj provjeru opšteg obrazovanja i procjenu ličnosti i zrelosti učenika, može prisustvovati samo učenikov profesor engleskog jezika, o čemu odlučuje sam učenik.

Za sve dodatne informacije i pojašnjenja možete se obratiti na adresu: [dragana.radulovic@mpni.gov.me](mailto:dragana.radulovic@mpni.gov.me).

U prilogu informacije dostavljamo UWC prijavni obrazac.